**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení nariadenia vlády Slovenskej republiky č. 429/2020 Z. z. (ďalej len „návrh nariadenia vlády“) je predložený ako iniciatívny návrh v nadväznosti na zmenu v legislatíve Európskej únie v oblasti poskytovania štátnej pomoci a taktiež v nadväznosti na pretrvávajúcu pandémiu ochorenia COVID-19.

S účinnosťou od 1. januára 2022 dôjde k nahradeniu v súčasnosti platných Usmernení o regionálnej štátnej pomoci na roky 2014 – 2020 (2013/C 209/01) Usmerneniami o štátnej pomoci (2021/C 153/01) (ďalej len „nové usmernenia“). Na základe nových usmernení Slovenská republika notifikovala novú mapu regionálnej pomoci pre Slovensko na roky
2021 – 2027 (ďalej len „nová regionálna mapa“), ktorá bola schválená rozhodnutím Komisie č. C(2021) 6649 final zo 16. septembra 2021.

Uplatnením nových usmernení a na základe novej regionálnej mapy dôjde ku zmene hodnôt maximálnych intenzít, v rámci ktorých možno poskytovať investičnú pomoc v Slovenskej republike na základe zákona č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov (ďalej len „zákon o regionálnej investičnej pomoci“).

Podľa nových usmernení a novej regionálnej mapy, na západnom Slovensku (s výnimkou Bratislavského kraja) možno počnúc 1. januárom 2022 poskytnúť na základe zákona o regionálnej investičnej pomoci investičnú pomoc v maximálnej intenzite 30 % z oprávnených nákladov investičného zámeru. Na strednom Slovensku bude možné poskytnúť investičnú pomoc do výšky 40 % a na východnom Slovensku do výšky 50 % oprávnených nákladov investičného zámeru (v diskontovaných hodnotách).

V nových usmerneniach bolo ponechané navýšenie hodnôt maximálnych intenzít o 20 % v prípade investičných zámerov realizovaných mikropodnikmi a malými podnikmi a o 10 % v prípade investičných zámerov realizovaných strednými podnikmi.

Novou je možnosť navýšenia maximálnych intenzít o 10 %, ak ide o investičné zámery realizované v tzv. území určenom na podporu z Fondu spravodlivej transformácie v rámci plánu spravodlivej transformácie. Pre územia Slovenskej republiky predmetný plán pripravuje Ministerstvo investícií, regionálneho rozvoja a informatizácie Slovenskej republiky, pričom podľa verejne dostupných informácií sa predpokladá jeho schválenie zo strany Európskej komisie v roku 2022. Vyššia podpora v daných územiach má prispieť k riešeniu špecifických sociálnych, hospodárskych a environmentálnych výziev, ktorým dané oblasti čelia v dôsledku prechodu na klimaticky neutrálne hospodárstvo. Uvedené prispeje k dosiahnutiu klimatických cieľov Európskej únie.

V nadväznosti na zvýšenú podporu transformujúcich sa regiónov, návrh nariadenia vlády v novom § 11d dodatočne priznáva okresu Partizánske rovnaké postavenie ako má okres Prievidza. Nakoľko oba uvedené okresy sú dotknuté transformáciou regiónu Horná Nitra, je žiadúce, aby pre investičné zámery realizované v daných okresoch platili rovnaké zvýhodnené podmienky na poskytnutie investičnej pomoci.

Návrh nariadenia vlády reflektuje aj na pretrvávajúcu pandémiu COVID-19 a súvisiacu potrebu zvýšenej stimulácie nových investícií v Slovenskej republike. Za týmto účelom návrh nariadenia vlády dočasne zmierňuje niektoré podmienky na poskytnutie investičnej pomoci a priznáva status investičného zámeru realizovaného v prioritnej oblasti priemyselnej výroby každému zámeru realizovanému v priemyselnej výrobe.

Ďalej, popri zmenách vecnej povahy, návrh nariadenia vlády obsahuje jednu formálnu zmenu spočívajúcu v precizovaní pomenovania relevantných odvetví na určenie prioritných oblastí priemyselnej výroby a technologických centier v súlade s vyhláškou Štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností.

Navrhované zmeny právnej úpravy sú pripravené s ohľadom na pravidlá štátnej pomoci ustanovené predpismi Európskej únie.

Prijatie predloženého materiálu nebude mať vplyv na rozpočet verejnej správy, ani na podnikateľské prostredie a taktiež nebude mať sociálne vplyvy, vplyvy na životné prostredie, informatizáciu spoločnosti, služby verejnej správy pre občana, ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Dátum účinnosti nariadenia vlády sa navrhuje od 1. januára 2022.

**B. Osobitná časť**

**K Čl. I**

**K bodom 1 a 2**

Úprava § 4 písm. b), § 5 a príloh č. 4 a 5 k nariadeniu predstavuje formálnu zmenu, ktorej jediným cieľom je precizovanie pomenovania relevantných odvetví na určenie prioritných oblastí priemyselnej výroby a relevantných odvetví na určenie prioritných oblastí technologických centier v súlade s vyhláškou Štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností.

**K bodu 3**

S účinnosťou od 1. januára 2022 dôjde k nahradeniu Usmernení o regionálnej štátnej pomoci na roky 2014 – 2020 (2013/C 209/01) Usmerneniami o regionálnej štátnej pomoci (2021/C 153/01).

Na základe nových usmernení Slovenská republika notifikovala novú mapu regionálnej pomoci pre Slovensko na roky 2021 – 2027, ktorá bola schválená rozhodnutím Komisie č. C(2021) 6649 final zo 16. septembra 2021.

Uplatnením nových usmernení a na základe novej regionálnej sa menia maximálne intenzity, v rámci ktorých možno poskytovať investičnú pomoc v Slovenskej republike na základe zákona č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov.

Novelizačný bod reflektuje na možnosť navýšenia maximálnych intenzít ustanovenú v bode 187. nových usmernení, a to o 10 % v prípade investičných zámerov realizovaných v tzv. územiach určených na podporu z Fondu spravodlivej transformácie v rámci plánu spravodlivej transformácie. Pre územia Slovenskej republiky pripravuje plán spravodlivej transformácie Ministerstvo investícií, regionálneho rozvoja a informatizácie Slovenskej republiky, pričom podľa verejne dostupných informácií sa predpokladá jeho schválenie zo strany Európskej komisie v roku 2022.

Vyššia podpora v daných územiach má prispieť k riešeniu špecifických sociálnych, hospodárskych a environmentálnych výziev, ktorými dané oblasti čelia v dôsledku prechodu na klimaticky neutrálne hospodárstvo. Uvedené prispeje k dosiahnutiu klimatických cieľov Európskej únie.

**K bodu 4**

§ 11c

Ustanovenie reflektuje na pretrvávajúcu pandémiu COVID-19 a súvisiacu potrebu zvýšenej stimulácie nových investícií v Slovenskej republike. Formulované bolo po vzore prechodného ustanovenia § 11a ods. 2 nariadenia vlády prijatého v nadväznosti na prvú a druhú vlnu pandémie.

Ustanovením sa dočasne zmierňujú vybrané podmienky na poskytnutie investičnej pomoci a zároveň, doplneným písmenom e) sa dočasne priznáva status investičného zámeru realizovaného v prioritnej oblasti priemyselnej výroby každému zámeru realizovanému v priemyselnej výrobe.

Pokiaľ ide o minimálne hodnoty podmienok na poskytnutie investičnej pomoci a maximálne výšky jednotlivých foriem investičnej pomoci, v dôsledku § 11c písm. e) návrhu nariadenia vlády platia pre všetky investičné zámery realizované v priemyselnej výrobe hodnoty, ktoré sú ustanovené pre investičné zámery realizované v prioritnej oblasti priemyselnej výroby.

Prechodné ustanovenie sa týka konaní o poskytnutí investičnej pomoci, ktoré začnú od 1. januára 2022 do 31. decembra 2022.

§ 11d

Rovnako ako okres Prievidza je transformáciou regiónu Horná Nitra dotknutý okres Partizánske. Z uvedeného dôvodu sa dopĺňa § 11d, ktorým sa zabezpečí rovnaké postavenie oboch okresov transformujúceho regiónu Horná Nitra. Pre investičné zámery realizované v okresoch Prievidza a Partizánske tak budú platiť rovnaké zvýhodnené podmienky na poskytnutie investičnej pomoci.

§ 11e

Prechodné ustanoveniek úprave účinnej od 1. januára 2022 sa týka konaní o posudzovaní žiadosti o investičnú pomoc a schvaľovaní investičnej pomoci začatých a právoplatne neskončených do 31. decembra 2021. V prípade uvedených konaní sa použije predpis účinný do 31. decembra 2021.

**K bodu 5**

Príloha č. 6 reflektuje na zmenu maximálnych intenzít, v rámci ktorých možno poskytovať investičnú pomoc v Slovenskej republike na základe zákona o regionálnej investičnej pomoci.

V porovnaní s obdobím rokov 2014 – 2021 došlo k navýšeniu hodnôt maximálnych intenzít, v rámci ktorých možno poskytnúť investičnú pomoc v jednotlivých regiónoch Slovenskej republiky, a to konkrétne na západnom Slovensku (s výnimkou Bratislavského kraja) z 25 % GGE na 30 % GGE, na strednom Slovensku z 35 % GGE na 40 % GGE a na východnom Slovensku z 35 % GGE na 50 % GGE.

Zmenami v prílohách č. 7 až 9 dochádza ku zmene maximálnej výšky investičnej pomoci vo forme dotácie na dlhodobý hmotný majetok a dlhodobý nehmotný majetok, úľavy na dani z príjmov a príspevku na vytvorené nové pracovné miesta.

S ohľadom na zvýšenie maximálnych intenzít dochádza taktiež k zvýšeniu maximálnej výšky pre menované formy investičnej pomoci.

**K Čl. II**

Navrhuje sa účinnosť nariadenia vlády od 1. januára 2022.